## Serveis Socials destina prop de 400.000 euros a ajudes per a la millora de l’accessibilitat al medi físic i eliminació de barreres en espais públics

*** El DOGV ha publicat estes ajudes a les quals podran optar entitats locals i entitats sense ànim de lucre titulars d’estos espais**

La Vicepresidència Segona i Conselleria de Serveis Socials, Igualtat i Habitatge ha convocat les subvencions per a la millora de les condicions d’accessibilitat al medi físic dirigides a entitats locals i entitats sense ànim de lucre, amb una consignació pressupostària de 398.776 euros.

Les subvencions convocades es destinaran a millorar l’accessibilitat al medi físic de les persones amb discapacitat, a través de la supressió de les barreres arquitectòniques en espais públics i edificis de pública concurrència la titularitat o el dret d’ús dels quals corresponga a entitats locals o a entitats sense ànim de lucre i estiguen destinats a l’acció social de les persones amb discapacitat.

Tal com establix la convocatòria publicada en el *Diari Oficial de la Generalitat Valenciana* ([DOGV](https://dogv.gva.es/datos/2024/06/21/pdf/2024_6010.pdf)), estes subvencions també poden finançar l’equipament per a punts de platja accessibles i per a parcs públics urbans.

A més d’estes actuacions, se subvencionarà la promoció de l’accessibilitat de la comunicació, amb mecanismes i alternatives tècniques que facen accessibles els sistemes de comunicació i senyalització en els anteriors espais, i l’adaptació de platges urbanes en platges accessibles.

Com a criteris de valoració per a la concessió d’estes subvencions, es tindran en compte, entre altres aspectes, l’interés o repercussió social del projecte, localització, experiència de l’entitat i de l’equip humà en matèria específica d’igualtat de dones i hòmens, així com la implantació d’un pla d’igualtat.

A més, es valorarà la creació i manteniment d’ocupació per a persones amb un grau discapacitat igual o superior al 33 %.

Segons establix la resolució, per a poder optar a una subvenció les entitats interessades han de presentar, entre altra documentació, una memòria justificativa de la necessitat, pressupost detallat de l’equipament per al qual es requerix la sol·licitud d’ajuda i, en el cas d’adaptació de platges, projecte tècnic de les obres.

El termini de presentació de les sol·licituds serà de 15 dies a comptar de l’endemà de la publicació de la convocatòria en el DOGV.

Fecha: 26/06/2024